Per Ørum Jørgensen (KF), 2009-11-06:
Tak for det.
I Det Konservative Folkeparti anerkender vi, at der er et stort behov for at videreføre den tradition, man i årtier har haft i Danmark for at gennemføre energibesparelser.
Det er imponerende og positivt, at Danmark faktisk helt siden 1970 har været i stand til at have stor økonomisk vækst og samtidig har været i stand til at holde sit energiforbrug i ro; det er en flot præstation, som vi godt kan tillade os at være stolte af.
I forbindelse med energiaftalen i 2007 blev vi – alle partier i Folketinget undtagen Enhedslisten – enige om, at den positive udvikling skulle fortsættes med meget ambitiøse mål, således at vi skulle sikre, at bruttoenergiforbruget skulle falde med 2 pct. i 2011 og 4 pct. i 2020 i forhold til 2006.
Det er en meget, meget ambitiøs målsætning, og når vi kommer i mål med den målsætning, vil man i Danmark faktisk igennem 50 år have været i stand til at holde energiforbruget i ro, samtidig med at man også har givet plads til økonomisk vækst.
Det er et lærestykke, som rigtig mange nationer rundtomkring i verden kan tage ved lære af.
Der har været meget snak om uafhængighed i relation til den her debat.
Nu er førstebehandlinger her i Folketinget principielle debatter, og man kan jo sådan principielt rejse spørgsmålet, også i forhold til de bemærkninger, der faldt fra den foregående ordførers side: Hvad er et kompromis?
Man kan jo tage det udgangspunkt, at et kompromis er det samme, som at alle er enige med SF's ordfører.
Man kan også tage det udgangspunkt, at et kompromis er, at man ligesom prøver at se: Hvor har vi snittet i forhold til det udgangspunkt, som f.eks. Dansk Folkeparti giver udtryk for, som regeringspartierne giver udtryk for, og som oppositionspartierne giver udtryk for?
Jeg synes faktisk – og det synes jeg er vigtigt at understrege, også i relation til de ord, der er faldet fra de tidligere ordførere – at vi jo netop har sikret, at der står, at det er en uafhængig bestyrelse.
Men samtidig har vi altså også sikret, at vi gennemfører en sammenhængende indsats, og det har faktisk også været en vigtig prioritet for et flertal af partierne her i Folketinget, men stadig væk har man sikret uafhængigheden.
Jeg vil godt drage en parallel, hvor der tilsyneladende ikke var nogen problemer i forhold til hele diskussionen om uafhængighed, nemlig det forskningsprogram, vi har, der hedder EUDP.
Der har jeg aldrig hørt et ord falde om, at det ikke var uafhængigt i forhold til de beslutninger, vi træffer her i Folketinget, og i forhold til ministeren.
Det her er akkurat den samme procedure, vi vælger.
Så derfor vil jeg godt mane det med, at man ikke har været lydhør over for de ønsker, der har været fra oppositionen i hele den her diskussion og de rigtig mange møder, hvor vi har drøftet de her spørgsmål, i jorden.
Tværtimod ligger der her et kompromis, som både sikrer en uafhængig bestyrelse og sikrer en sammenhængende indsats.
Og det er nødvendigt, at vi har en sammenhængende indsats på det her felt – ikke mindst set i relation til de meget, meget ambitiøse mål, vi har sat os, kan vi altså ikke have, at de forskellige aktører opererer i øst og vest uafhængigt af hinanden; der er brug for en stærk og sammenhængende indsats for at leve op til de ambitiøse mål.
Jamen det er jo åbenlyst for enhver, men det har jo også været et politisk ønske at sikre, at der er en større sammenhæng imellem de nationale prioriteringer og den oplysningsindsats, der er.
Derfor nytter det jo ikke, at vi har en national indsats, som ikke understøttes af den oplysningskampagne.
Det har faktisk været et problem, og det er et problem, som er rejst i de her forhandlinger.
Vi har så sikret en uafhængighed.
Det har vi gjort bl.a. ved at etablere den her bestyrelse, og det står meget klart i det her lovforslag, at det er en uafhængig bestyrelse.
Og vi har erfaringer bl.a. fra EUDP, hvor vi jo har gode erfaringer netop med, at man har givet en bestyrelse mulighed for at agere uafhængigt, men inden for en ramme, så vores indsats hænger sammen.
Ellers er det jo ikke sikkert, at vi når de her mål, og det må jo trods alt, vil jeg sige til hr. Ole Hækkerup, være det primære, altså at vi kommer i havn med de her meget ambitiøse mål.